text: 27-årig mand skræmte folk med gaspistol
  18 april 2019 kl. 03.59
  En 27-årig mand fra Vejen er natten til skærtorsdag blevet anholdt og sigtet for besiddelse af en gaspistol.
  Lidt over midnat blev en patrulje kaldt til Vejen. Der var meldinger om skyderi og folk følte sig utrygge. En mand affyrede skud fra en bil i Fr. d.7's gade.
  Patruljen fandt patronhylstre på stedet og kunne konstatere, at de stammede fra en gaspistol. Derefter begyndte jagten på ejeren af gaspistolen.
  - Vi fik tip fra vidner, der havde set manden i en lille rød bil, og vi fik dele af registreringsnummeret. Det betød, at vi senere på natten kunne anholde en 27-årig mand fra Vejen, siger Nikolaj Hølmkjær, vagtchef hos Syd- og Sønderjyllands Politi.
  Politiet foretog en ransagning og de fandt gaspistolen og tilhørende ammunition. Den 27-årige er blevet sigtet for overtrædelse af våbenloven, men han er løsladt igen.
  